Griet neem Waarnemingskunde 101 – Griet
Griet neem Waarnemingskunde 101
Posted on Mei 8, 2015 Februarie 10, 2017 by Griet
'n Nuwe stokperdjie het Griet se lewe getref. Van kleins af is sy in die geheim verskriklik lief om prentjies in te kleur. Met haar geronddwalery op Bakkiesblad kom sy toe per ongeluk op 'n advertensie af wat praat van "inkleur vir grootmense". En net daar laat waai sy na haar naburige dorp toe, kry 'n boek en 'n trok vol potlode, en begin skakeer. Nou sal elke middelmatige intelligente mens vir jou kan sê dat enige dier wat gestimuleer word, onmiddellik allerhande nuwe truuks begin wys.
Heel eerste kom Griet agter dat sy van nature 'n oog het vir koue kleure. O ja en neutrales, en pienk werk ook goed. Salig maak sy vorms en skakerings en raak liries oor haar skeppings.
Tweedens kom sy agter dat sy seker maar 'n happie weg het êrens, want hoe abstrakter die vorms, hoe lekkerder die gekleurdery. Sy wil asseblief nie voëltjies, teepotte, huisies en perde inkleur nie. As dit 'n psigoanalis sal bekommerd maak, laat dit Griet lekkerkry.
Derdens besef Griet sy het nul gevoel vir warm kleure. Sy sit 'n halfuur lank en inspekteer haar geel, oranje en rooi potlode se skakerings, en maak 'n paar griffels op papier. Toe besluit sy na sewe en veertig jaar se vaste beginsels om op te hou om bruin te verpes – want dis al wat haar gaan red van die kakofonie van rooi en oranje en geel wat haar oë laat draai soos die slang s'n in The Jungle Book.
So vyf jaar gelede het Griet saam met 'n vriendin kunsklasse bygewoon. Vriendin was eenvoudig doodgewoon kunstig. Sy kon skets en verf klap op enige doek en KAPAA! daar is 'n skepping. Die kunsonderwyseres het aanbeveel dat Griet 'n collage doen. Want, het sy gesê, sy moes Griet eers MET TYD gewoond maak aan kleur. En Griet versimboliseer alles, maar alles. Sy is 'n simboliese mens. Dis die dat Griet besef het die vrou moes doodeenvoudig vir haar gesê het: "Hartjie, jy moet gaan kyk hoe kleur mens in. Vat die kleurwielietjieboekietjie en gaan speel met die kleurtjies in klaar getekende prentjies en as jy klaar is kom leer juffrou jou teken."
Soos met alles in Griet se lewe, werk tuisonderrig die beste. Griet is nie op die standaardmetode van opvoedingskonsepte opvoedbaar nie. Sy is soos spesiale kinders. SY IS ANDERS. Want Griet leer as sy iets SELF doen, en iemand met ure se geduld tussendeur hier en daar 'n aanbeveling maak. Eendag moet daar bo aan haar grafsteen staan: "SELF doodgegaan." Dis ook hoekom sy per e-pos studeer, en bull terriers gaan koop het en hulle toe leer groot maak het. SELFBESKIKKING, SELFBEMAGTIGING, SELFOPVOEDING. En dis ook hoekom sy geskei het. SELFAKTUALISERING.
In alle geval.
Terwyl Griet so besig is om kleure te mix en te meng, en te speel sy is 'n Indiër-ontwerper in 'n tekstielfabriek, begin sy natuurlik aan ander nonsens ook dink. Die brein werk so. SELFVERBETERING. En dis in hierdie stadium van briljansie en genialiteit dat Lodewyk per ongeluk voor haar verbyloop, terwyl sy Ousus vra om die ligte aan te sit. "Ja, as die ligte aan is moet die girdyne toe." preek Lodewyk ewe Pa-erig, net om 'n eier in te gooi van die kant af.
Griet sit haar potlood net daar neer. Sy kan nie glo wat sy hoor nie. Haar supersensitiewe brein het iets verskriklik viesliks opgetel. Erger as 'n vloekwoord. En sy begin onbedaarlik giggel. Lodewyk die Opgevoede het so pas in die gat van platvloersheid getrap. PLENG. Gat oor kop. Sonder dat hy weet, want Sy Bedaarlike Hoogheid is mos Duits.
Jy sien, as kind het Griet mos by haar ouma en oupa aan moederskant grootgeword. En moeder self was vreeeeeslik bewus van taalkunde. Mens het gepraat van "sitvlak", nie "boude" nie. Al is jou gat dood gesit. Jy het per ongeluk oepsie 'n windjie gelaat, al poep die hele geselskap van ertjiesop. Vloek was geheel en al UIT, buite die kwessie. Moeder het 'n lysie van woorde wat "platvloers" was onder jou aandag gebring, en wat nóóit gebruik mag word in keurige Afrikaanse geselskap nie. Ja, julle raai reg.
Griet se eerste tjom in haar nuwe dorp bly net bo in die straat. As sy en Griet te veel verlang, stap Tjom sommer met haar koffiebeker, slaapklere en slippers gou af na Griet toe. Dan sit hulle op Griet se stoeptrap in die son en drink twee bekers koffie en lag oor suur mans en stout kinders, en gaan doen dan hulle dag se werk. Sulke tye skree Tjom padop: "Susaartjiè!!!!!! Maak toe die blerrie GIRdyne, jou oë mag nie lig kry saam met die masels nie!!!" want Tjom kan van die stoep af sien wat by haar huis aangaan. (O ja,Tjom het 'n bol krulle wat sy net kam as dit broodnodig is.) Lodewyk het in 'n pastorie grootgeword, en het aanvaar dat sy huis vanselfsprekend een van stilte en geseglikheid wees. Hy val by die voordeur uit en maak groot oë. Griet hou haar blind, duik onder haar tjom se sigaretrook deur en drink vrek lekker aan haar koffie. Die sonnetjie skyn en die lewe is mooi.
Tjom beduie dat sy haar jaart gaan skoonmaak en gaan grassny, en Griet lag oopbek. Want haar ma klap haar bek toe as SY sê "jaart".
Sy love al die kinders in die dorp wat vir haar sê "antie", sy waai deur 'n oop venster vir die "sekuritie" by Standard Bank, sy het geliefkoosde "spietkops", sy "laaik" die ysies wat by die "taxi rank" verkoop word. Sy eet haar "toast" laat die krummels waai, sy is lief vir haar "BFF's". En sy sing in die "apostolie kerk" waar hulle hande klap en skree.
Jy sien. Moenie die dag van klein dingetjies onderskat nie, moenie kinderlikheid vlak kyk nie. Die optel van een of twee potlode, en jy sien baie dinge skielik anders. Jy hoor weer anders. Dit maak weer 'n juk in jou vngers om 'n storie te skryf. En 'n storie gee jou weer lus vir 'n paar fotos neem sodat die mense mooi kan sien wat jy bedoel. En dan onthou Griet sy wou verskriklik, maar verskriklik graag spotprente kon teken. Sjoe, sy het skoon daarvan vergeet. Sy moet dadelik 'n handleiding daarvoor gaan Google. Sy het juis 'n gratis website gewen, sê haar email. Dink net hoe kan almal lag as sy kan teken wat sy sien. Want sy belowe dis VERSKRIKLIK snaaks.